b'\n_START_ARTICLE_\nAsediul Mafekingului\n_START_SECTION_\nPreludiul\n_START_PARAGRAPH_\nCu pu\xc8\x9bin timp \xc3\xaenainte de izbucnirea celui de al Doilea R\xc4\x83zboi al Burilor \xc3\xaen 1899, Lord Wolseley, comandantul armatei britanice, care nu a reu\xc8\x99it s\xc4\x83 conving\xc4\x83 guvernul britanic s\xc4\x83 trimit\xc4\x83 trupe \xc3\xaen regiune, l-a trimis \xc3\xaen schimb pe colonelul (devenit mai t\xc3\xa2rziu lord) Baden-Powell, \xc3\xaenso\xc8\x9bit de un num\xc4\x83r mic de ofi\xc8\x9beri, \xc3\xaen Colonia Capului pentru a recruta dou\xc4\x83 regimente de pu\xc8\x99ca\xc8\x99i c\xc4\x83lare din Rhodesia. Scopul lor era acela de a rezista unei eventuale invazii bure a Coloniei Natal (ast\xc4\x83zi provincia KwaZulu-Natal), de a-i \xc3\xaendep\xc4\x83rta pe buri de coast\xc4\x83 \xc3\xaen scopul facilit\xc4\x83rii debarc\xc4\x83rii trupelor britanice \xc8\x99i, prin demonstrarea prezen\xc8\x9bei britanice, de a-i descuraja pe localnici de la a \xc8\x9bine partea burilor._NEWLINE_Ca \xc8\x99i guvernul britanic, politicienii locali se temeau c\xc4\x83 intensificarea activit\xc4\x83\xc8\x9bii militare ar putea provoca un atac al burilor, astfel c\xc4\x83 Baden-Powell s-a hot\xc4\x83r\xc3\xa2t s\xc4\x83 ob\xc8\x9bin\xc4\x83 singur provizii, s\xc4\x83-\xc8\x99i organizeze singur transportul \xc8\x99i s\xc4\x83 fac\xc4\x83 recrut\xc4\x83ri \xc3\xaen secret. Cu for\xc8\x9be slab preg\xc4\x83tite \xc8\x99i con\xc8\x99tient de num\xc4\x83rul net superior al burilor, de tacticile lor de comando \xc8\x99i de e\xc8\x99ecul raidului Jameson, Baden-Powell a hot\xc4\x83r\xc3\xa2t c\xc4\x83 cel mai bun mijloc de a \xc8\x9bine lupt\xc4\x83torii buri departe este prin defensiv\xc4\x83, \xc8\x99i nu prin atac. Ca urmare, el a ales s\xc4\x83 ocupe ora\xc8\x99ul Mafeking pozi\xc8\x9bionat strategic \xe2\x80\x94 \xc8\x99i l\xc3\xa2ng\xc4\x83 grani\xc8\x9b\xc4\x83, \xc8\x99i pe calea ferat\xc4\x83 dintre Bulawayo \xc8\x99i Kimberley \xe2\x80\x94 \xc8\x99i datorit\xc4\x83 statutului acestuia de centru administrativ local. De asemenea, ora\xc8\x99ul avea stocuri suficiente de hran\xc4\x83 \xc8\x99i alte provizii._NEWLINE_For\xc8\x9bele din Mafeking erau compuse din Regimentul Protectoratului cu circa 500 de oameni, al\xc8\x9bi aproximativ 300 din Bechuanaland Rifles \xc8\x99i din Poli\xc8\x9bia Capului, \xc8\x99i al\xc8\x9bi 300 de localnici. S-a \xc3\xaenfiin\xc8\x9bat \xc8\x99i un corp de cade\xc8\x9bi, format din b\xc4\x83ie\xc8\x9bi cu v\xc3\xa2rsta \xc3\xaentre 12 \xc8\x99i 15 ani, care ulterior a devenit o surs\xc4\x83 de inspira\xc8\x9bie pentru Mi\xc8\x99carea Cerceta\xc8\x99ilor, copii care au activat ca infirmieri \xc8\x99i curieri. Recrutarea acestor cade\xc8\x9bi a permis maximizarea num\xc4\x83rului de b\xc4\x83rba\xc8\x9bi adul\xc8\x9bi folosi\xc8\x9bi \xc3\xaen lupt\xc4\x83, aduc\xc3\xa2nd num\xc4\x83rul total al celor implica\xc8\x9bi \xc3\xaen efortul militar la circa 2000. De\xc8\x99i urma s\xc4\x83 fie un \xe2\x80\x9er\xc4\x83zboi al albilor\xe2\x80\x9d, Baden-Powell a \xc3\xaenarmat cu pu\xc8\x99ti \xc8\x99i un num\xc4\x83r de aproximativ 300 de b\xc4\x83\xc8\x99tina\xc8\x99i africani. Ei au fost porecli\xc8\x9bi \xe2\x80\x9eBlack Watch\xe2\x80\x9d (\xe2\x80\x9eGarda Neagr\xc4\x83\xe2\x80\x9d) \xc8\x99i au fost folosi\xc8\x9bi la paza perimetrului.\n_START_SECTION_\nAsediul\n_START_PARAGRAPH_\nLucrul la construc\xc8\x9bia \xc3\xaent\xc4\x83riturilor din jurul perimetrului de 10\xc2\xa0km al Mafekingului a \xc3\xaenceput la 19 septembrie 1899; ora\xc8\x99ul avea s\xc4\x83 fie dotat cu o re\xc8\x9bea extins\xc4\x83 de tran\xc8\x99ee \xc8\x99i pozi\xc8\x9bii de artilerie. Pre\xc8\x99edintele statului independent bur Republica Sud-African\xc4\x83, Paul Kruger, a declarat r\xc4\x83zboi la 12 octombrie 1899. Din ordinele generalului Cronje, liniile de telegraf \xc8\x99i cale ferat\xc4\x83 ale Mafekingului au fost \xc3\xaentrerupte \xc3\xaen aceea\xc8\x99i zi, iar ora\xc8\x99ul a fost asediat \xc3\xaencep\xc3\xa2nd cu 13 octombrie. Mafeking a fost bomnbardat pentru prima oar\xc4\x83 la 16 octombrie dup\xc4\x83 ce Baden-Powell a ignorat ultimatumul dat de Cronje de a se preda p\xc3\xa2n\xc4\x83 la ora 9._NEWLINE_De\xc8\x99i dep\xc4\x83\xc8\x99it\xc4\x83 numeric de cei 8000 de lupt\xc4\x83tori buri, garnizoana a rezistat asediului timp de 217 zile, sfid\xc3\xa2nd predic\xc8\x9biile politicienilor de ambele p\xc4\x83r\xc8\x9bi. Mare parte din meritele pentru aceasta \xc3\xaei apar\xc8\x9bin lui Baden-Powell \xc8\x99i diversiunilor organizate de el. \xc3\x8en jurul ora\xc8\x99ului s-au pus mine false \xc3\xaen v\xc4\x83zul burilor \xc8\x99i spionilor lor din ora\xc8\x99, iar solda\xc8\x9bilor li s-au dat ordine s\xc4\x83 aib\xc4\x83 grij\xc4\x83 la s\xc3\xa2rma ghimpat\xc4\x83 din tran\xc8\x99ee (s\xc3\xa2rm\xc4\x83 ghimpat\xc4\x83 care de fapt nu exista); tunurile \xc8\x99i un reflector (improvizat dintr-o o lamp\xc4\x83 cu acetilen\xc4\x83 \xc8\x99i cutii de conserve) au fost mutate prin ora\xc8\x99 pentru a da impresia c\xc4\x83 sunt mai multe. Atelierele feroviare din Mafeking au confec\xc8\x9bionat un obuzier \xc8\x99i s-a reactivat \xc8\x99i un tun vechi (data gravat\xc4\x83 pe el era 1770, \xc8\x99i constructorul, ca o coinciden\xc8\x9b\xc4\x83, "B.P. & Co."). Observ\xc3\xa2nd c\xc4\x83 burii nu au distrus calea ferat\xc4\x83, Baden-Powell a \xc3\xaenc\xc4\x83rcat un tren blindat cu luneti\xc8\x99ti \xc8\x99i l-a trimis direct \xc3\xaen sus pe calea ferat\xc4\x83 \xc3\xaentr-un atac \xc3\xaendr\xc4\x83zne\xc8\x9b \xc3\xaendreptat spre centrul taberei burilor, urmat de o retragere f\xc4\x83r\xc4\x83 pierderi \xc3\xaen Mafeking. _NEWLINE_S-a avut grij\xc4\x83 \xc8\x99i de moralul popula\xc8\x9biei civile, \xc8\x99i s-au negociat \xc3\xaencet\xc4\x83ri ale focului pentru zilele de duminic\xc4\x83, zi \xc3\xaen care se \xc8\x9bineau competi\xc8\x9bii sportive (meciuri de cricket) \xc8\x99i spectacole de teatru. La \xc3\xaenceput, generalul J. P. Snyman (comandantul ce i-a succedat lui Cronje) a fost jignit \xc3\xaen sensibilit\xc4\x83\xc8\x9bile sale religioase \xc8\x99i a amenin\xc8\x9bat c\xc4\x83 va trage \xc3\xaen juc\xc4\x83tori dac\xc4\x83 vor continua. \xc3\x8en cele din urm\xc4\x83 Snyman a cedat \xc8\x99i i-a invitat chiar \xc8\x99i pe britanici la un joc. Baden-Powell i-a r\xc4\x83spuns c\xc4\x83 trebuie s\xc4\x83 termine meciul \xc3\xaen desf\xc4\x83\xc8\x99urare, al c\xc4\x83rui scor era \xe2\x80\x9e200 de zile, f\xc4\x83r\xc4\x83 ie\xc8\x99ire\xe2\x80\x9d._NEWLINE_Ca \xc8\x99i \xc3\xaen cazul asediului ora\xc8\x99ului Kimberley, burii au hot\xc4\x83r\xc3\xa2t c\xc4\x83 ora\xc8\x99ul este prea bine ap\xc4\x83rat pentru a fi cucerit. La 19 noiembrie, 4.000 de buri au fost muta\xc8\x9bi \xc3\xaen alt\xc4\x83 parte, de\xc8\x99i asediul s-a men\xc8\x9binut \xc8\x99i bombardarea Mafekingului a continuat. Con\xc8\x99tien\xc8\x9bi de apropierea coloanelor britanice de ridicare a asediului, burii au lansat un ultim atac major \xc3\xaen diminea\xc8\x9ba zilei de 12 mai, atac ce a reu\xc8\x99it s\xc4\x83 rup\xc4\x83 perimetrul defensiv \xc8\x99i s\xc4\x83 incendieze o parte din ora\xc8\x99, \xc3\xaenainte de a fi \xc3\xaen cele din urm\xc4\x83 respins.\n_START_SECTION_\nAtacul burilor\n_START_PARAGRAPH_\nLa 12 mai, la circa 4\xc2\xa0am, Field Cornet S. Eloff a condus o for\xc8\x9b\xc4\x83 de circa 240 de buri \xc3\xaentr-un asalt asupra Mafekingului. Sub acoperirea unui atac diversionist \xc3\xaen partea de est a ora\xc8\x99ului, atacatorii s-au strecurat printre redutele Hidden Hollow \xc8\x99i Limestone de pe partea vestic\xc4\x83 a \xc3\xaent\xc4\x83riturilor. Condu\xc8\x99i de un dezertor britanic, ei au urmat o potec\xc4\x83 pe l\xc3\xa2ng\xc4\x83 r\xc3\xa2ul Molopo p\xc3\xa2n\xc4\x83 \xc3\xaen locul unde intr\xc4\x83 \xc3\xaen Stadt, satul \xc3\xaen care tr\xc4\x83iau africanii b\xc4\x83\xc8\x99tina\xc8\x99i. Grupul lui Eloff a p\xc4\x83truns f\xc4\x83r\xc4\x83 opozi\xc8\x9bie \xc3\xaen Stadt \xc8\x99i a dat foc la colibe pentru a-i semnala lui Snyman situa\xc8\x9bia atacului. La ora 5:30\xc2\xa0am, burii ocupaser\xc4\x83 caz\xc4\x83rmile poli\xc8\x9biei de la marginea Mafekingului, ucig\xc3\xa2nd o persoan\xc4\x83 \xc8\x99i lu\xc3\xa2nd prizonieri 30 de persoane, \xc3\xaentre care \xc8\x99i secundul garnizoanei, colonelul C. O. Hore. Eloff a luat telefonul ce asigura leg\xc4\x83tura cu cartierul general britanic \xc8\x99i s-a l\xc4\x83udat la Baden-Powell cu reu\xc8\x99ita sa._NEWLINE_Incendiul alertase \xc3\xaens\xc4\x83 deja garnizoana din Mafeking, care a r\xc4\x83spuns rapid la situa\xc8\x9bia de criz\xc4\x83. Poli\xc8\x9bia african\xc4\x83 (din tribul Baralong) a r\xc4\x83mas retras\xc4\x83 c\xc3\xa2nd grupul lui Eloff a trecut prin Stadt. Imediat ce burii au trecut mai departe, cei 109 de baralongi \xc3\xaenarma\xc8\x9bi au t\xc4\x83iat calea de retragere a lui Eloff. Snyman, \xe2\x80\x9ecel mai greoi \xc8\x99i mai \xc3\xaencet dintre to\xc8\x9bi generalii buri din r\xc4\x83zboi\xe2\x80\x9d, nu a reu\xc8\x99it s\xc4\x83-l sus\xc8\x9bin\xc4\x83 pe Eloff. \xc3\x8entre timp, complicata re\xc8\x9bea telefonic\xc4\x83 a lui Baden-Powell i-a oferit acestuia informa\xc8\x9bii precise \xc3\xaen timp util. De la cartierul s\xc4\x83u general, comandantul britanic le-a cerut maiorului Alick Godley \xc8\x99i escadrilei B din Regimentul Protectoratului s\xc4\x83 \xc3\xaen\xc4\x83bu\xc8\x99e atacul \xc8\x99i a trimis escadrila D, \xc8\x99i c\xc3\xa2\xc8\x9biva lucr\xc4\x83tori feroviari \xc3\xaenarma\xc8\x9bi pentru a-i ajuta. Oamenii lui Eloff au ajuns \xc3\xaen cur\xc3\xa2nd s\xc4\x83 fie izola\xc8\x9bi \xc3\xaen trei grupuri._NEWLINE_Cu dou\xc4\x83 escadrile, Godley a \xc3\xaenconjurat la \xc3\xaenceput un grup de buri str\xc3\xa2n\xc8\x99i \xc3\xaentr-un kraal din Stadt. Ace\xc8\x99tia s-au predat dup\xc4\x83 un scurt schimb de focuri. Godley a \xc3\xaempins al doilea grup de pe un kopje, iar ace\xc8\x99tia au reu\xc8\x99it s\xc4\x83 fug\xc4\x83. Toat\xc4\x83 ziua, Eloff \xc8\x99i cel de al treilea grup au rezistat \xc3\xaen caz\xc4\x83rmile poli\xc8\x9biei, pred\xc3\xa2ndu-se dup\xc4\x83 l\xc4\x83sarea nop\xc8\x9bii. Britanicii au pierdut 12 mor\xc8\x9bi \xc8\x99i 8 r\xc4\x83ni\xc8\x9bi, \xc3\xaen mare parte africani. Burii au pierdut 60 de mor\xc8\x9bi \xc8\x99i r\xc4\x83ni\xc8\x9bi, precum \xc8\x99i 108 care au c\xc4\x83zut prizonieri.\n_START_SECTION_\nRidicarea asediului\n_START_PARAGRAPH_\nAsediul a fost ridicat la 17 mai 1900, c\xc3\xa2nd for\xc8\x9bele britanice \xc3\xaen frunte cu colonelul B T Mahon din armata Lordului Roberts i-a atacat pe asediatori din exterior. Printre solda\xc8\x9bii for\xc8\x9bei de \xc3\xaent\xc4\x83rire s-a num\xc4\x83rat \xc8\x99i unul din fra\xc8\x9bii lui Baden-Powell, maiorul Baden Fletcher Smyth Baden-Powell._NEWLINE_P\xc3\xa2n\xc4\x83 la debarcarea \xc3\xaent\xc4\x83ririlor \xc3\xaen februarie 1900, r\xc4\x83zboiul avea un curs nefavorabil britanicilor. Rezisten\xc8\x9ba fa\xc8\x9b\xc4\x83 de asediu era unul din aspectele pozitive, \xc8\x99i, \xc3\xaempreun\xc4\x83 cu despresurarea ora\xc8\x99ului, au atras simpatia opiniei publice din Regatul Unit. \xc3\x8en \xc8\x9bar\xc4\x83, despresurarea Mafekingului a fost s\xc4\x83rb\xc4\x83torit\xc4\x83 cu fast (de unde \xc8\x99i verbul to maffick, care \xc3\xaenseamn\xc4\x83 a s\xc4\x83rb\xc4\x83tori public \xc8\x99i extravagant). \xe2\x80\x9eMaffick\xe2\x80\x9d este un extras din cuv\xc3\xa2ntul Mafeking, un toponim tratat umoristic drept gerunziu \xc3\xaen englez\xc4\x83 datorit\xc4\x83 termina\xc8\x9biei -ing. Promovat la gradul de general-maior, cel mai t\xc3\xa2n\xc4\x83r din toat\xc4\x83 armata, \xc8\x99i distins cu CB, Baden-Powell a fost tratat ca un erou la \xc3\xaentoarcerea \xc3\xaen \xc8\x9bar\xc4\x83 \xc3\xaen 1903._NEWLINE_S-au acordat trei decora\xc8\x9bii  Victoria Cross pentru acte de eroism \xc3\xaen timpul asediului, sergentului Horace Martineau \xc8\x99i soldatului Horace Ramsden pentru ac\xc8\x9biuni \xc3\xaen timpul unui atac asupra redutei bure Game Tree, \xc8\x99i c\xc4\x83pitanului Charles FitzClarence pentru Game Tree \xc8\x99i pentru dou\xc4\x83 ac\xc8\x9biuni anterioare._NEWLINE_\xc3\x8en septembrie 1904, Lord Roberts a dezvelit un obelisc \xc3\xaen Mafeking pe care au fost inscrip\xc8\x9bionate numele celor c\xc4\x83zu\xc8\x9bi la ap\xc4\x83rarea ora\xc8\x99ului. \xc3\x8en total, au murit 212 oameni \xc3\xaen timpul asediului, \xc8\x99i peste 600 au fost r\xc4\x83ni\xc8\x9bi. Pierderile burilor au fost \xc8\x99i mai mari. Asediul a f\xc4\x83cut din Baden-Powell o celebritate \xc3\xaen Regatul Unit, faima sa contribuind la cre\xc8\x99terea rapid\xc4\x83 a Mi\xc8\x99c\xc4\x83rii Cerceta\xc8\x99ilor \xc3\xaenfiin\xc8\x9bat\xc4\x83 de el dup\xc4\x83 c\xc3\xa2\xc8\x9biva ani.'